
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Παρασκευή, 24 Ιουλίου 2026	
Κυριακή, 26 Ιουλίου 2026

ΔΕΛΤΙΟ ΤΥΠΟΥ
Θάνατος άνδρα στον Άλιμο – Θάνατοι αλλοδαπών στην Αλεξανδρούπολη – Αποβίβαση ασθενούς από Ι/Φ σκάφος στην Αίγινα –Θάνατος επιβάτιδας Κ/Ζ πλοίου στη Θήρα –Εντοπισμό πυρομαχικού υλικού στην Κεφαλληνία - Κλοπή θαλάσσιου μοτοποδήλατου στο Λουτράκι

Τις πρωινές ώρες σήμερα, ενημερώθηκε η Λιμενική Αρχή του Φλοίσβου για άτομο χωρίς τις αισθήσεις του εντός σκάφους, το οποίο ελλιμενιζόταν στη μαρίνα Αλίμου. Άμεσα στο σημείο μετέβη στέλεχος Λ.Σ.-ΕΛ.ΑΚΤ., το οποίο εντόπισε έναν άνδρα χωρίς τις αισθήσεις του. Στον ανωτέρω παρασχέθηκαν οι πρώτες βοήθειες από διασώστη μοτοσικλετιστή του ΕΚΑΒ που προσήλθε στο σημείο, ενώ στη συνέχεια κατέφθασε ασθενοφόρο του ΕΚΑΒ συνοδεία ιατρού, ο οποίος διαπίστωσε τον θάνατό του. Η σορός μεταφέρθηκε στο Γ.Ν. «ΑΣΚΛΗΠΕΙΟ» Βούλας. Από το Α’ Λιμενικό Τμήμα Φλοίσβου του Λιμεναρχείου Σαρωνικού που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Πειραιά.

*****

Τις πρωινές ώρες σήμερα, ενημερώθηκε η Λιμενική Αρχή της Αλεξανδρούπολης ότι ένας 73χρονος αλλοδαπός (υπήκοος Βουλγαρίας) ανασύρθηκε χωρίς τις αισθήσεις του από την παραλία Ε.Ο.Τ. Αλεξανδρούπολης. Στον 73χρονο αρχικά παρασχέθηκαν οι πρώτες βοήθειες από ναυαγοσώστρια, ενώ στη συνέχεια διακομίστηκε με ασθενοφόρο όχημα του ΕΚΑΒ στο Πανεπιστημιακό Γενικό Νοσοκομείο Αλεξανδρούπολης, όπου διαπιστώθηκε ο θάνατός του. Από το Κεντρικό Λιμεναρχείο Αλεξανδρούπολης που διενεργεί την προανάκριση, παραγγέλθηκε η διενέργεια νεκροψίας- νεκροτομής από το Εργαστήριο Ιατροδικαστικών Επιστημών του Π.Γ.Ν. Αλεξανδρούπολης.

Επίσης, τις μεσημβρινές ώρες σήμερα, ενημερώθηκε η οικεία Λιμενική Αρχή ότι ένας 82χρονος αλλοδαπός (υπήκοος Βουλγαρίας) ανασύρθηκε χωρίς τις αισθήσεις του από την παραλία «ΔΕΛΦΙΝΙ» Αλεξανδρούπολης. Στον 82χρονο παρασχέθηκαν αρχικά οι πρώτες βοήθειες από ναυαγοσώστες και εν συνεχεία διακομίστηκε με ασθενοφόρο όχημα του ΕΚΑΒ στο Π.Γ.Ν. Αλεξανδρούπολης, όπου διαπιστώθηκε ο θάνατός του. Από το Κεντρικό Λιμεναρχείο Αλεξανδρούπολης που διενεργεί την προανάκριση, παραγγέλθηκε η διενέργεια νεκροψίας-νεκροτομής από το Εργαστήριο Ιατροδικαστικών Επιστημών του Π.Γ.Ν. Αλεξανδρούπολης.

*****

Τις μεσημβρινές ώρες σήμερα, ενημερώθηκε η Λιμενική Αρχή της Αίγινας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., ότι έχρηζε άμεσης νοσοκομειακής περίθαλψης ένας 80χρονος αλλοδαπός επιβάτης (υπήκοος Γαλλίας) ιστιοφόρου (Ι/Φ) σκάφους σημαίας Γαλλίας, το οποίο βρισκόταν αγκυροβολημένο στη θαλάσσια περιοχή δυτικά της νήσου Μονής. Άμεσα απέπλευσε Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο προσέγγισε το Ι/Φ και παρέλαβε τον 80χρονο. Ο ασθενής μεταφέρθηκε στον λιμένα της Αίγινας και από εκεί διακομίστηκε με ασθενοφόρο όχημα του ΕΚΑΒ στο Κέντρο Υγείας Αίγινας, όπου παραμένει για νοσηλεία.

*****

Τις πρωινές ώρες σήμερα, ενημερώθηκε η Λιμενική Αρχή της Θήρας από τον ναυτικό πράκτορα κρουαζιερόπλοιου σημαίας Νήσων Μάρσαλ, ότι 62χρονη αλλοδαπή επιβάτιδα (υπήκοος Ηνωμένου Βασιλείου) απεβίωσε εντός της καμπίνας της. Η ανωτέρω μεταφέρθηκε με επιβατηγό – λάντζα στον λιμένα «ΑΘΗΝΙΟΣ» ν. Θήρας και στη συνέχεια διακομίστηκε στο Γενικό Νοσοκομείο Θήρας, όπου διαπιστώθηκε ο θάνατός της. Από το Λιμεναρχείο Θήρας που διενεργεί την προανάκριση, παραγγέλθηκε η μεταφορά της σορού στην Ιατροδικαστική Υπηρεσία Πειραιά για τη διενέργεια νεκροψίας – νεκροτομής.

*****.

Τις μεσημβρινές ώρες σήμερα, ενημερώθηκε η Λιμενική Αρχή της Κεφαλληνίας για τον εντοπισμό πυρομαχικού υλικού στη θαλάσσια περιοχή «ΣΠΑΣΜΑΤΑ» Κεφαλληνίας. Το πυρομαχικό υλικό (πιθανόν οβίδα του Β΄ Παγκοσμίου Πολέμου) εντοπίστηκε σε απόσταση περίπου τριών μέτρων από την ακτή και σε βάθος περίπου ογδόντα εκατοστών. Από το Λιμεναρχείο Κεφαλληνίας ενημερώθηκε η αρμόδια Υπηρεσία για τις δικές της ενέργειες.

*****

	Τις πρώτες πρωινές ώρες την 22.07.2026, ενημερώθηκε η Λιμενική Αρχή της Κορίνθου από το Αστυνομικό Τμήμα Λουτρακίου ότι 48χρονος υπέβαλε έγκληση κατά αγνώστου δράστη, ο οποίος κατά το χρονικό διάστημα από τις βραδινές ώρες την 20.07.2026 έως τις μεσημβρινές ώρες την 21.07.2026, αφαίρεσε ένα θαλάσσιο μοτοποδήλατο (Jet Ski) από τη θαλάσσια περιοχή του οικισμού Μακρολόι της λίμνης Βουλιαγμένης Περαχώρας Λουτρακίου Κορινθίας. Από την προανακριτική έρευνα και τη συλλογή πληροφοριών από στελέχη του Γραφείου Ασφάλειας του Λιμεναρχείου Κορίνθου, εντοπίστηκε και κατασχέθηκε στη θαλάσσια περιοχή της λίμνης Ηραίου Βουλιαγμένης ένα έτερο θαλάσσιο μοτοποδήλατο, το οποίο είχε χρησιμοποιηθεί ως μέσο ρυμούλκησης για την τέλεση της κλοπής. Τις πρωινές ώρες σήμερα, εντοπίστηκε από στέλεχος της Ελληνικής Αστυνομίας (εκτός υπηρεσίας), επιμελώς κρυμμένο σε δασική έκταση στην περιοχή του Φάρου Ηραίου Βουλιαγμένης προσαρμοσμένο σε τρέιλερ, το αφαιρεθέν θαλάσσιο μοτοποδήλατο. Από το Λιμεναρχείο Κορίνθου που διενεργεί την προανάκριση, αναζητούνται οι δράστες.

